題浙西新學
作者：劉敞
朝代：宋

paragraphs: 文翁昔時理蜀土，能令蜀人似鄒魯。
范公今者鎮江東，亦云教化似文翁。
文翁范公本同志，蜀人吳人有殊異。
蜀人之先自魚鳧，不聞道德能過吳。
吳前泰伯後季札，禮讓繼爲天下師。
迄今遺風未全滅，得逢賢侯益昭晰。
本之舊俗已相百，況乃磨礱皆俊傑。
當時文翁化蜀者，獨有揚雄及司馬。
後生可畏不可誣，安知不在吳公下。
吳人于今歌且仰，我公去矣安所倣。
願公上佐天王明，姬文孔術從兹行。